Kulturang LGBTQ sa Pilipinas

Ang mga LGBTQ (lesbian, gay, bisexual, transgender and queer o lesbiyana, bakla, bisekswal, transhenero at kuwir) sa Pilipinas ay karaniwang tinatanggap sa lipunang Pilipino, at itinuturing ang bansa bilang isa sa mga pinakakaaya-ayang lugar para sa mga bakla sa Asya. Pumapangalawa ito sa may pinakamataas na antas ng pagtanggap sa lipunan sa rehiyong Asya-Pasipiko kasunod ng Australya, ayon sa isang survey (o pagsisiyasat) ng Pew Research Center noong 2013. Gayunpaman, nananatili pa rin ang ilang diskriminasyon at limitado ang mga karapatan ng mga LGBT na tiyak para sa kanila, dahilan upang ilarawan ng ilang aktibista ang kulturang LGBT sa Pilipinas bilang  "pinahihintulutan, subalit hindi ganap na tinatanggap."

Sa Pilipinas, kilala ang mga homoseksuwal bilang "bakla," bagama’t may iba pang mga katawagang ginagamit upang ilarawan sila. Ayon sa  Young Adult Fertility and Sexuality Survey (Pagsisiyasat hinggil sa Pertilidad at Seksuwalidad ng Kabataang Nasa Hustong Gulang) ng 2002, 11 porsiyento ng mga seksuwal na aktibong Pilipino na may edad 15 hanggang 24 ang nakipagtalik sa kapwa kasarian.

Ayon naman sa makatang Pilipino at kritiko na si Lilia Quindoza Santiago, maaaring mas maluwag ang konsepto ng kasarian sa kulturang Pilipino. Ang kasarian ay hindi gaanong nakapaloob sa dalawang kategorya lamang kumpara sa salitang Ingles na gender; ang kasarian ay nangangahulugang "uri, espesye, o henero."

 Pagpapangalan 
Ang "bakla" at "bading" ay mga salitang Tagalog para sa isang lalaki na may kilos-babae, nagsusuot ng pambabae, o kinikilala ang sarili bilang babae. Bagaman hindi ganap na katumbas ng salitang Ingles na gay, ang mga bakla ang pinakakilalang subgrupo ng mga gay na lalaki sa Pilipinas. Madalas silang ituring bilang isang ikatlong kasarian, na nagtataglay ng pagkababae sa katawan ng isang lalaki. Bagaman, ginagamit minsan sa mapanlait na paraan ang salitang "bakla", malawak na itong niyakap ng mga bakla mismo.

Dagdag pa rito, ang mga lesbiyana sa pamayanang Pilipino ay tinatawag na "tibo" o "tibs", na kadalasang ginagamit din bilang mapanlait na termino. Hango ang salitang "tibo" sa salitang "tomboy", na pareho din ang kahulugan sa kontekstong Pilipino. Gayunpaman, kamakailan ay niyakap din ito ng mga lesbiyana at ginagamit na biro-biro sa pagtukoy sa isa’t isa. Subalit, kahit ginagamit sa pagtukoy sa mga lesbiyana, ang salitang "tibo" o "tibs" ay kadalasang tumutukoy sa mas maskuladong uri ng lesbiyana, na kilala rin bilang "butch".

Mga sanggunian

Kategorya:Kultura ng Pilipinas
Kategorya:LGBT mula sa Pilipinas